T1548.30
Exported from Holy-Writings.com on 2026-06-20 - 1 clipping

舍利弗阿毘曇論姚秦罽賓三藏曇摩耶舍共曇摩崛多等譯(30)

7 假心品舍利弗阿毘曇論緒分假心品第七

心性清淨，為客塵染。

凡夫未聞故，不能如實知見，亦無修心。

聖人聞故，如實知見，亦有修心。

心性清淨，離客塵垢。

凡夫未聞故，不能如實知見，亦無修心。

聖人聞故，能如實知見，亦有修心。

今當集假心正門。

聖心非聖心，乃至六識界、七識界心。

云何聖心？

若心無漏，是名聖心。

云何非聖心？

若心有漏，是名非聖心。

云何有漏心？

若心有染，是名有漏心。

云何無漏心？

若心無染，是名無漏心。

云何有染心？

若心有求，是名有染心。

云何無染心？

若心無求，是名無染心。

云何有求心？

若心當取，是名有求心。

云何無求心？

若心非當取，是名無求心。

云何當取心？

若心有取，是名當取心。

云何非當取心？

若心無取，是名非當取心。

云何有取心？

若心有勝，是名有取心。

云何無取心？

若心無勝，是名無取心。

云何有勝心？

若心有取，是名有勝心。

云何無勝心？

若心無取，是名無勝心。

復次若於此心有餘心過勝妙，是名有勝心。

若於此心更無餘心過勝妙，是名無勝心。

復次若如來所生心，於一切法無礙知見乃至自在成就。

除此心，若餘心，是名有勝心。

若無所餘心，是名無勝心。

云何受心？

若心內，是名受心。

云何非受心？

若心外，是名非受心。

云何內心？

若心受，是名內心。

云何外心？

若心非受，是名外心。

云何有報心？

若心報法，是名有報心。

云何無報心？

若心非報非報法，是名無報心。

云何凡夫共心？

若心凡夫生得、凡夫亦生得，是名凡夫共心。

云何凡夫不共心？

若心非凡夫生得、凡夫不能生得，是名凡夫不共心。

云何非凡夫共心？

若心凡夫生得、非凡夫亦生得，是名非凡夫共心。

云何非凡夫不共心？

若心凡夫生得、非凡夫不生不得，是名非凡夫不共心。

云何聲聞共心？

若心聲聞生得、聲聞亦生得，是名聲聞共心。

云何聲聞不共心？

若心非聲聞生得、聲聞不生得，是名聲聞不共心。

云何非聲聞共心？

若心聲聞生得、非聲聞亦生得，是名非聲聞共心。

云何非聲聞不共心？

若心聲聞生得、非聲聞不生不得，是名非聲聞不共心。

云何如電心？

若心少少住少時住，如電少少住少時住，是名如電心。

云何如金剛心？

若心無量住無量時住，如金剛無量住無量時住，是名如金剛心。

復次若心生已斷少煩惱分，如電從雲中出炤少闇分速滅，心亦如是，是名如電心。

若心生已斷一切煩惱無餘煩惱，若麁若微無不斷滅，如金剛投於珠石無不破壞摧折，是名如金剛心。

復次若心生已得須陀洹果乃至阿那含果，是名如電心。

若心生已得阿羅漢果，是名如金剛心。

復次若心生已得須陀洹果乃至阿那含果，得聲聞辟支佛阿羅漢果，是名如電心。

若心生已，若如來所生心，於一切法無礙知見乃至自在成就，是名如金剛心。

云何不定得心？

若心得，不定得、難得、難持，是名不定得心。

云何定得心？

與上相違，是名得定心。

云何有行難持心？

若心得，不定得、難得、難持，無由力尊自在，不如所欲、不隨所欲、不盡所欲，有行難生難行，如船逆水難行，心亦如是，是名有行難持心。

云何無行易持心？

與上相違，是名無行易持心。

云何一分修心？

若心生已想有光明然不見色、若見色不想有光明，是名一分修心。

云何二分修心？

若心生已想有光明亦見色，是名二分修心。

復次若心生已生智然不斷煩惱、若斷煩惱不生智，是名一分修心。

若心生已智生能斷煩惱，是名二分修心。

復次若心生已盡智非無生智，是名一分修心。

若心生已盡智生及無生智，是名二分修心。

云何有欲心？

若心有欲人欲染相應，是名有欲心。

云何無欲心？

若心離欲人非欲染相應，是名無欲心。

云何有恚心？

若心有恚人恚相應，是名有恚心。

云何無恚心？

若心離恚人非恚相應，是名無恚心。

云何有癡心？

若心有癡人癡相應，是名有癡心。

云何無癡心？

若心離癡人非癡相應，是名無癡心。

云何沒心？

若心睡眠相應，不共內滅念相應，慧未成就、不能分別善法，是名沒心。

云何散心？

若心欲染、共欲染欲染相應，多欲見淨，於外五欲中彼彼染著，是名散心。

云何少心？

若心不定，是名少心。

云何多心？

若心定，是名多心。

云何不定心？

若心不定人非定相應，是名不定心。

云何定心？

若心定人定相應，是名定心。

云何不解脫心？

若心不解脫人非解脫相應，是名不解脫心。

云何解脫心？

若心解脫人解脫相應，是名解脫心。

云何有勝心？

若心有勝人有勝法相應，是名有勝心。

云何無勝心？

若心無勝人無勝法相應，是名無勝心。

云何有覺心？

若心覺相應，共覺生共住共滅，是名有覺心。

云何無覺心？

若心非覺相應，不共覺生不共住不共滅，是名無覺心。

云何有觀心？

若心觀相應，共觀生共住共滅，是名有觀心。

云何無觀心？

若心非觀相應，不共觀生不共住不共滅，是名無觀心。

云何有喜心？

若心喜相應，共喜生共住共滅，是名有喜心。

云何無喜心？

若心非喜相應，不共喜生不共住不共滅，是名無喜心。

云何共味心？

若心樂受相應，是名共味心。

云何共捨心？

若心不苦不樂受相應，是名共捨心。

云何忍相應心？

若心忍共生共住共滅，是名忍相應心。

云何非忍相應心？

若心非忍共生共住共滅，是名非忍相應心。

云何智相應心？

若心共智生共住共滅，是名智相應心。

云何非智相應心？

若心非智共生共住共滅，是名非智相應心。

云何忍為始心？

若心聖無漏堅信堅法所修，是名忍為始心。

云何智為始心？

若心聖無漏見道人所修，是為智為始心。

云何欲終心？

若最後識，是名欲終心。

云何始生心？

若心初識，是名始生心。

云何善心？

若心修，是名善心。

云何不善心？

若心斷，是名不善心。

云何無記心？

若心受、若心非報非報法，是名無記心。

云何學心？

若心聖非無學，是名學心。

云何無學心？

若心聖非學，是名無學心。

云何非學非無學心？

若心非聖，是名非學非無學心。

云何報心？

若心受若善報，是名報心。

云何報法心？

若心有報，是名報法心。

云何非報非報法心？

若心無記非我分攝，是名非報非報法心。

云何見斷心？

若心不善非思惟斷，是名見斷心。

云何思惟斷心？

若心不善非見斷，是名思惟斷心。

云何非見斷非思惟斷心？

若心善、若無記，是名非見斷非思惟斷心。

云何見斷因心？

若心見斷、若見斷法報，是名見斷因心。

云何思惟斷因心？

若心思惟斷、若思惟斷法報，是名思惟斷因心。

云何非見斷非思惟斷因心？

若心善法報、若心非報非報法，是名非見斷非思惟斷因心。

云何軟心？

若心不善，是名軟心。

云何中心？

若心無記，是名中心。

云何上心？

若心善，是名上心。

復次若心不善、若無記，是名軟心。

若心非聖善，是名中心。

若心聖無漏，是名上心。

云何麁心？

若心欲界繫，是名麁心。

云何細心？

若心色界繫、若不繫，是名細心。

云何微心？

若心無色界繫，是名微心。

復次若心欲界繫、若色界繫，是名麁心。

若心空處繫、識處繫、不用處繫、若不繫，是名細心。

若心非想非非想處繫，是名微心。

復次若心欲界繫、若色界繫、若空處繫、識處繫、不用處繫，是名麁心。

若心不繫，是名細心。

若心非想非非想處繫，是名微心。

云何樂受心？

若心樂受相應，是名樂受心。

云何苦受心？

若心苦受相應，是名苦受心。

云何不苦不樂受心？

若心不苦不樂受相應，是名不苦不樂受心。

復次若心受樂報，是名樂受心。

若心受苦報，是名苦受心。

若心受不苦不樂報，是名不苦不樂受心。

復次除不苦不樂受心，若餘心善有報，是名樂受心。

若心不善，是名苦受心。

除樂受心，若餘心善有報，是名不苦不樂受心。

復次若心善有報，是名樂受心。

若心不善，是名苦受心。

除苦受、樂受心，若餘心，是名非苦非樂受心。

云何喜處心？

若心始起生喜，是名喜處心。

云何憂處心？

若心始起生憂，是名憂處心。

云何捨處心？

若心始起生捨，是名捨處心。

復次除捨處心，若餘心善有報，是名喜處心。

若心不善，是名憂處心。

除喜處心，若餘心善有報，是名捨處心。

復次若心善有報，是名喜處心。

若心不善，是名憂處心。

除喜處、憂處，若餘心，是名非喜處非憂處心。

云何有覺有觀心？

若心有覺有觀定相應，是名有覺有觀心。

云何無覺有觀心？

若心無覺有觀定相應，是名無覺有觀心。

云何無覺無觀心？

若心無覺無觀定相應，是名無覺無觀心。

云何空相應心？

若心空定共生共住共滅，是名空相應心。

云何無相相應心？

若心無相定共生共住共滅，是名無相相應心。

云何無願相應心？

若心無願定共生共住共滅，是名無願相應心。

云何現報心？

若心即生我分攝、若心起作成就即生我分攝，此所起作受報，是名現報心。

云何生報心？

若心生報我分攝、若所起作成就無間生受報，是名生報心。

云何後報心？

若心生我分攝、若所起作成就第一生乃至第四生受報或過，是名後報心。

云何與樂心？

若心樂果，是名與樂心。

云何與苦心？

若心苦果，是名與苦心。

云何不與樂不與苦心？

除與樂、與苦心，若餘心，是名不與苦不與樂心。

復次若心善有報，是名與樂心。

若心不善有報，是名與苦心。

除與苦樂，若餘心，是名不與苦不與樂心。

云何樂果心？

若心樂報，是名樂果心。

云何苦果心？

若心苦報，是名苦果心。

云何非樂果非苦果心？

除苦果、樂果心，若餘心，是名非樂果非苦果心。

復次若心善有報，是名樂果心。

若心不善有報，是名苦果心。

除樂果、苦果心，若餘心，是名非樂果非苦果心。

樂報心、苦報心、非樂非苦報心亦如是。

云何過去心？

若心生已滅，是名過去心。

云何未來心？

若心未生未起，是名未來心。

云何現在心？

若心生未滅，是名現在心。

云何過去境界心？

思惟過去法若生心，是名過去境界心。

云何未來境界心？

思惟未來法若心生，是名未來境界心。

云何現在境界心？

思惟現在法若生心，是名現在境界心。

云何非過去非未來非現在境界心？

思惟非過去非未來非現在法若生心，是名非過去非未來非現在境界心。

云何欲界繫心？

若心欲漏有漏，是名欲界繫心。

云何色界繫心？

若心色漏有漏，是名色界繫心。

云何無色界繫心？

若心無色漏有漏，是名無色界繫心。

云何不繫心？

若心聖無漏，是名不繫心。

云何共慈心？

若心慈解心共生共住共滅，是名共慈心。

共悲心、共喜心、共捨心亦如是。

云何樂根相應心？

若心樂根共生共住共滅，是名樂根相應心。

苦根、喜根、憂根、捨根相應心亦如是。

云何六識身？

眼識身乃至意識身。

云何眼識身？

緣眼、緣色、緣明、緣思惟，以此四緣和合，識已生、今生、當生、不定，是名眼識身。

耳、鼻、舌、身、意識身亦如是。

是名六識身。

云何七識界？

眼識界乃至意識界。

云何眼識界？

若識眼根生色境界，已生今生當生不定，是名眼識界。

耳、鼻、舌、身識界亦如是。

云何意界？

意生法思惟法，若初心已生今生當生不定，是名意界。

云何意識界？

不離彼境界，若餘心似彼，已生今生當生不定，是名意識界。
-- T1548.30 — Taisho Tipitaka (CC0-1.0)